Resolution vedtaget af Rådet og repræsentanterne for medlemsstaternes regeringer, forsamlet i Rådet, om oversigten over den strukturerede dialog med unge om unges deltagelse i det demokratiske liv i Europa

2012/C 380/01

RÅDET FOR DEN EUROPÆISKE UNION OG REPRÆSENTANTERNE FOR MEDLEMSSTATERNES REGERINGER,

I. SOM MINDER OM FØLGENDE:

Rådets resolution om nye rammer for det europæiske samarbejde på ungdomsområdet (2010-2018) (1) anerkendte alle unge som en ressource for samfundet og fremhævede betydningen af at sikre de unges ret til at deltage i udviklingen af politikker, der berører dem, ved hjælp af en løbende struktureret dialog med de unge og ungdomsorganisationerne.

I resolutionen af 19. maj 2011 (2) vedtaget af Rådet og af repræsentanterne for medlemsstaternes regeringer, forsamlet i Rådet, om den strukturerede dialog med unge om ungdomsbeskæftigelse hedder det, at den overordnede tematiske prioritet for det europæiske samarbejde på ungdomsområdet for den anden 18-måneders arbejdscyklus (perioden 1. juli 2011-31. december 2012) er unges deltagelse med særlig vægt på deltagelse i det demokratiske liv i Europa.

II. ERKENDER FØLGENDE:

Under den strukturerede dialogs anden cyklus blev der afholdt nationale høringer i alle 27 medlemsstater, og et stort antal ungdomsledere og unge deltog direkte i processen (3) . Desuden bidrog andre interessenter, deriblandt internationale, ikkestatslige ungdomsorganisationer.

Kommissionen er i færd med at tilpasse og udvikle Den Europæiske Ungdomsportal for at gøre den anvendelig og tilgængelig for alle unge fra hele Europa. Den Europæiske Ungdomsportal har fået tilføjet et afsnit med resultaterne af EU's ungdomskonferencer og et andet afsnit med oplysninger om den strukturerede dialog (4) .

Det polske formandskabs specifikke prioritet var at øge samarbejdet mellem unge fra Den Europæiske Union og unge fra landene i Østeuropa og Kaukasus, særlig i henseende til unges mobilitet og deltagelse. Der var også fokus på den rolle, som fremme og validering af uformel og ikkeformel læring for unge skal spille.

Under det polske formandskab vedtog Rådet at fortsætte med at fremme ungdomssamarbejdet mellem EU og landene i det østlige partnerskab (5) . I perioden 2012-2013 blev flere midler stillet til rådighed af Kommissionen med henblik på at øge antallet af Aktive Unge-projekter og af deltagere fra de seks nabolande i det østlige partnerskab inden for rammerne af det såkaldte »ungdomsvindue i det østlige partnerskab« (6) .

Under det danske formandskab opfordrede Rådet medlemsstaterne og Kommissionen til at nedsætte en tematisk ekspertgruppe med deltagelse af nationale eksperter udpeget af medlemsstaterne ud fra princippet om den åbne koordinationsmetode med det mål at udveksle bedste praksis for, hvordan unges kreativitet og innovationsevne fremmes, ved at kortlægge kompetencer og færdigheder tilegnet gennem ikkeformel og uformel læring, som er relevante for beskæftigelsesegnethed.

Det cypriotiske formandskabs specifikke prioritet var at fremme unges deltagelse og sociale inklusion, omfattende alle unge, men med særlig vægt på unge med indvandrerbaggrund. En styrkelse af ungdomsorganisationers og alle unges deltagelse i samfundslivet og det demokratiske liv, navnlig i beslutningstagningen, blev fremhævet som en væsentlig faktor i udviklingen af inklusive, demokratiske og velstående samfund. Formålet var at fremme inddragelsen af alle unge i samfundslivet og det demokratiske liv i bred forstand gennem unges aktive deltagelse.

Den fælles EU-ungdomsrapport, der evaluerer fremskridtene hen imod de overordnede mål i de nye rammer for det europæiske samarbejde på ungdomsområdet (2010-2018), herunder de første to arbejdscyklusser under den strukturerede dialog, blev vedtaget den 27. november 2012.

III. NOTERER SIG FØLGENDE FORSLAG TIL VIDEREUDVIKLING AF DEN STRUKTUREREDE DIALOG

Den strukturerede dialog er udmundet i følgende emner:

Dialogens inklusivitet

Den strukturerede dialog giver unge indflydelse og en mulighed for at være aktive borgere og tage del i det demokratiske liv. Unge bør derfor inddrages i alle faser af den strukturerede dialog spændende fra hvert formandskabs opstilling af prioriteter til overvågning af opfølgningen og evalueringen af, hvordan dialogens resultater gennemføres. Det er dog fortsat Rådet og medlemsstaterne, der fastlægger prioriteterne. De næste formandskabstrioer bør på et tidligt stadium høre ungdomsrepræsentanter og Kommissionen, inden der fremsættes forslag om, hvilke overordnede tematiske prioriter der skal videreføres i den strukturerede dialogs cyklusser.

Arbejdet i de nationale arbejdsgrupper hen imod det fælles mål om en konsekvent og øget inddragelse af unge, især unge fra forskellige baggrunde, i den strukturerede dialog bør støttes. Nationale arbejdsgrupper skal være sammensat på en tilstrækkelig inklusiv måde for at sikre, at deltagelsesprocessen er åben for alle unge.

Forbedring af den tværsektorielle tilgang

Politisk opfølgning og synlighed

Foranstaltninger bør træffes og initiativer tages for at forbedre synligheden og anerkendelsen af den strukturerede dialog på lokalt, regionalt, nationalt og europæisk plan. Den Europæiske Ungdomsportal bør videreudvikles for at forbedre processens synlighed.

Processens bæredygtighed

EU-ungdomskonferencen bør styrkes som et forum for struktureret dialog mellem alle unge, ungdomsorganisationer og beslutningstagere med henblik på at opnå konkrete politiske resultater. Inddragelsen af ungdomsforskere bør fremmes, hvor dette er muligt.

IV. NOTERER SIG FØLGENDE FORSLAG TIL FREMME AF UNGES DELTAGELSE I DET DEMOKRATISKE LIV I EUROPA

Følgende punkter fra de fælles henstillinger fra ungdomskonferencerne i Warszawa, Sorø og Nicosia blev nævnt som prioritetsområder i forbindelse med den overordnede prioritet om unges deltagelse i det demokratiske liv.

Bevidstheden om fælles europæiske værdier bør øges ved at udvide den strukturerede dialog til at omfatte alle unge, herunder specifikke målgrupper, f.eks. unge, der ikke er organiseret, samt unge med færre muligheder.

Det er afgørende, at der oprettes bæredygtige faciliteter for unge under vejledning af ungdomsarbejdere, hvor alle unge, også de, der ikke er organiseret, samt unge med færre muligheder, kan mødes og skabe eller bidrage til projekter.

V. OPFORDRER MEDLEMSSTATERNE OG/ELLER KOMMISSIONEN TIL INDEN FOR DERES RESPEKTIVE KOMPETENCEOMRÅDER OG I FULD OVERENSSTEMMELSE MED NÆRHEDSPRINCIPPET

at tage behørigt hensyn til ovenstående forslag fra den strukturerede dialog med henblik på at evaluere og videreudvikle den strukturerede dialog og styrke unges deltagelse i det demokratiske liv i Europa.

VI. ER ENIGE OM FØLGENDE:

EU-ungdomsrapporten for 2012 indeholder information om udfordringerne i forbindelse med unges sociale inklusion med henvisning til de relevante EU-ungdomsindikatorer. Rapporten fremhæver, at den gruppe af unge, som er i størst risiko for fattigdom og social udstødelse, er gruppen, der ikke er i beskæftigelse eller under almen eller faglig uddannelse, og rapporten påpeger, at andelen af unge, der er udsat for fattigdomsrisiko eller risiko for social udstødelse, udgør 29,1 % i EU-27, hvilket er højere end andelen i den almene befolkning (25,5 %). Dette illustrerer, hvor vigtigt det er at sætte særlig fokus på dette befolkningssegment og prioritere social inklusion på ungdomsområdet.

Den overordnede tematiske prioritet for den strukturerede dialog med unge og ungdomsorganisationer i næste arbejdscyklus (perioden 1. januar 2013-30. juni 2014) er derfor social inklusion. De specifikke prioriteter for formandskabstrioen i den tredje arbejdscyklus er gengivet i bilaget.

(1) EUT C 311 af 19.12.2009, s. 1.

(2) EUT C 164 af 2.6.2011, s. 1.

(3) COM(2012) 495 final: »Udkast til fælles rapport 2012 fra Rådet og Kommissionen om gennemførelse af nye rammer for det europæiske samarbejde på ungdomsområdet (EU-strategi for unge 2010-2018)«

(4) Arbejdsdokument fra Kommissionens tjenestegrene om resultaterne af den første cyklus i den åbne koordinationsmetode på ungdomsområdet (2010-2012).

(5) EUT C 372 af 20.12.2011, s. 10.

(6) Efter vedtagelse af den fælles meddelelse »En ny tilgang til nabolande i forandring — en revision af den europæiske naboskabspolitik« i maj 2011.

(7) I henhold til EU-ungdomsrapporten for 2012 har kun seks EU-lande andre nationale ministerier, som spiller en aktiv rolle i den nationale arbejdsgruppe.

(8) Ifølge EU-ungdomsrapporten for 2012 tog 11 EU-lande initiativ til at følge op på resultaterne af den strukturerede dialogs første cyklus.

BILAG

Prioriteter for det europæiske samarbejde på ungdomsområdet i perioden 1. januar 2013-30. juni 2014

Overordnet prioritet — social inklusion

Den overordnede tematiske prioritet for det europæiske samarbejde på ungdomsområdet for perioden 1. januar 2013-30. juni 2014 bliver social inklusion. I disse 18 måneder vil dette emne blive drøftet inden for rammerne af den strukturerede dialog. Specifikke prioriteter bør helt eller delvis indgå i den overordnede tematik. Irland, Litauen og Grækenland vil samarbejde om at sikre støtte til det overordnede tema om social inklusion via deres nationale prioriteter under deres respektive formandskabsperioder og under hele trioens 18 måneder.

Konceptet social inklusion vil være et bredt, forenende tema, som inddrager alle unge foruden unge med færre muligheder. Begrebet og konceptet social inklusion vil derfor blive behandlet og anvendt i den bredeste betydning og skal tydeligt tage hensyn til og omfatte de forskellige problemer, unge står over for.

Den 1. januar 2013-30. juni 2013 — Ungdomsarbejde af høj kvalitet

Det irske formandskab vil fokusere på, hvordan ungdomsarbejde af høj kvalitet kan bidrage til at styrke social inklusion omfattende alle unge. I første halvdel af 2013 vil der blive sat fokus på følgende spørgsmål:

— Hvordan ungdomsarbejde af høj kvalitet kan bidrage til unges udvikling og trivsel

— Hvordan standarder af høj kvalitet i ungdomsarbejdet kan bidrage til at opnå positive resultater for unge inden for områder som f.eks. personlig og social udvikling og uddannelsesmæssig forberedelse osv.

— Hvordan ungdomsarbejdet kan bidrage til at opfylde målene for Europa 2020, navnlig med hensyn til ungdomsbeskæftigelse

— Udveksling af god praksis og viden på disse områder mellem medlemsstaterne.

Den 1. juli 2013-31. december 2013 — Unge, som ikke er i beskæftigelse eller under uddannelse

I anden halvdel af 2013 vil der blive sat fokus på følgende spørgsmål:

— styrkelse af den sociale inklusion af unge med særlig vægt på unge, som ikke er i beskæftigelse eller under uddannelse

— fremme af et tværsektorielt samarbejde som det grundlæggende princip for en integreret ungdomspolitik

— udveksling af god praksis om social inklusion af unge

— fremme af samarbejdet på ungdomsområdet mellem unge fra EU og unge fra landene i Østeuropa og Kaukasus.

Den 1. januar 2014-30. juni 2014 — Kultur og iværksætterånd

I første halvdel af 2014 vil der blive sat fokus på følgende spørgsmål:

— udarbejdelse af foranstaltninger med henblik på at styrke unges iværksætterånd, fremme unges iværksætterkultur med særlig fokus på social iværksætterånd og »grønne job« og nye jobmuligheder på kulturområdet for at stimulere social inklusion af alle unge

— øget adgang for unge, navnlig unge i fjerntliggende områder, til ny teknologi for at styrke unge talenter og tiltrække opmærksomheden på kulturområdet.